KOMISIJOS REGLAMENTAS (EB) Nr. 1303/2007
2007 m. lapkričio 5 d.
nustatantis išsamias Tarybos reglamento (EB) Nr. 1966/2006 dėl duomenų apie žvejybos veiklą elektroninio registravimo ir perdavimo bei dėl nuotolinio aptikimo priemonių įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. gruodžio 21 d. Tarybos reglamentą (EB) Nr. 1966/2006 dėl duomenų apie žvejybos veiklą elektroninio registravimo ir perdavimo bei dėl nuotolinio aptikimo priemonių (1), ypač į jo 5 straipsnį,
kadangi:
(1)
Tarybos reglamento (EB) Nr. 2371/2002 (2) 22 straipsnio 1 dalies c punkte numatyta, kad veikla pagal bendrąją žuvininkystės politiką draudžiama, išskyrus tuos atvejus, kai kapitonas nedelsdamas registruoja ir praneša informaciją apie žvejybos veiklą, įskaitant iškrovimus ir perkrovimus į kitą laivą, o dokumentų kopijos pateikiamos institucijoms.
(2)
Pagal Reglamentą (EB) Nr. 1966/2006 įpareigojimas elektroniniu būdu registruoti ir perduoti laivo žurnalo, iškrovimo deklaracijos ir perkrovimo į kitą laivą duomenis 24 mėnesius nuo įgyvendinimo taisyklių įsigaliojimo taikomas Bendrijos žvejybos laivų, kurių bendras ilgis didesnis nei 24 m, kapitonams ir 42 mėnesius nuo įgyvendinimo taisyklių įsigaliojimo - Bendrijos žvejybos laivų, kurių bendras ilgis didesnis nei 15 m., kapitonams.
(3)
Kasdieninis žvejybos veiklos informacijos pateikimas gali padėti veiksmingiau ir tinkamiau vykdyti stebėjimo, kontrolės ir priežiūros operacijas jūroje ir sausumoje.
(4)
1993 m. spalio 12 d. Tarybos reglamento (EEB) Nr. 2847/93, nustatančio bendros žuvininkystės politikos kontrolės sistemą (3), 6 straipsnyje numatoma, kad Bendrijos žvejybos laivų kapitonai savo operacijas registruoja laivo žurnale.
(5)
Reglamento (EEB) Nr. 2847/93 8 straipsnyje numatyta, kad Bendrijos žvejybos laivų, kurių bendras ilgis yra 10 m ar didesnis, kapitonai arba jų atstovai, po kiekvieno žvejybos reiso per 48 valandas nuo iškrovimo, valstybės narės, kurioje vyko iškrovimas, kompetentingoms institucijoms pateikia deklaraciją.
(6)
Reglamento (EEB) Nr. 2847/93 9 straipsnyje numatyta, kad aukcionų centrai arba kitos valstybių narių įgaliotos įstaigos arba asmenys, atsakingi už pirminę žuvininkystės produktų prekybą, po pirminio pardavimo valstybių narių, kurių teritorijoje vyko pirminė prekyba, kompetentingoms institucijoms pateikia pardavimo pažymą.
(7)
Reglamento (EEB) Nr. 2847/93 9 straipsnyje taip pat numatyta, kad, jei pirminė žuvininkystės produktų prekyba vykdoma ne toje valstybėje narėje, kurioje jie buvo iškrauti, už pirminės prekybos kontrolę atsakinga valstybė narė užtikrina, kad pardavimo pažymos kopija būtų kuo greičiau pateikta už produktų iškrovimo kontrolę atsakingoms institucijoms.
(8)
Pagal Reglamento (EEB) Nr. 2847/93 19 straipsnį valstybės narės turi sukurti kompiuterizuotas duomenų bazes ir nustatyti patvirtinimo sistemą, kurią pirmiausia sudarytų kryžminiai patikrinimai ir duomenų tikrinimas.
(9)
Pagal Reglamento (EEB) Nr. 2847/93 19b ir 19e straipsnius Bendrijos žvejybos laivų kapitonai turi rengti žvejybos pastangų ataskaitas ir jas registruoti laivo žurnale.
(10)
Pagal Tarybos reglamento (EB) Nr. 2347/2002 (4) 5 straipsnį Bendrijos žvejybos laivų, kuriems išduotas giliavandenių rūšių žuvų žvejybos leidimas, kapitonai laivo žurnale arba laivo vėliavos valstybės narės nustatytoje formoje turi įrašyti informaciją apie žvejybos įrankių savybes ir žvejybos operacijas.
(11)
Tarybos reglamente (EB) Nr. 768/2005, įsteigiančiame Bendrijos žuvininkystės kontrolės agentūrą ir iš dalies keičiančiame Reglamentą (EEB) Nr. 2847/93, nustatantį bendros žuvininkystės politikos kontrolės sistemą (5), numatytas jungtinių veiklos planų įgyvendinimas.
(12)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
BENDROSIOS NUOSTATOS
1 straipsnis
Taikymo sritis
1. Šis reglamentas taikomas:
a)
nuo 2010 m. sausio 1 d. Bendrijos žvejybos laivams, kurių bendras ilgis didesnis nei 24 m;
b)
nuo 2011 m. liepos 1 d. Bendrijos žvejybos laivams, kurių bendras ilgis didesnis nei 15 m;
c)
nuo 2009 m. sausio 1 d. valstybės narės įgaliotiems registruotiems pirkėjams, aukcionams ar kitoms įstaigoms arba asmenims, kurie yra atsakingi už pirminį žuvininkystės produktų pardavimą ir kurių metinė finansinė pirminio žuvininkystės produktų pardavimo apyvarta viršija 400 000 EUR.
2. Nepaisant 1 dalies a punkto, šis reglamentas taikomas nuo ankstesnės datos nei 2010 m. sausio 1 d. Bendrijos žvejybos laivams, plaukiojantiems su atitinkamos valstybės narės vėliava, kurių bendras ilgis didesnis nei 24 m, jei taip numato ta valstybė.
3. Nepaisant 1 dalies b punkto, šis reglamentas taikomas nuo ankstesnės datos nei 2011 m. liepos 1 d. Bendrijos žvejybos laivams, plaukiojantiems su atitinkamos valstybės narės vėliava, kurių bendras ilgis didesnis nei 15 m, jei taip numato ta valstybė.
4. Nepaisant 1 dalies a ir b punktuose nustatytų datų, valstybės narės gali nuspręsti taikyti šį reglamentą su jų vėliava plaukiojantiems laivams, kurių ilgis 15 m arba mažesnis, ir iki šių datų pagal Reglamento (EB) Nr. 1966/2006 3 straipsnio 2 dalį.
5. Valstybės narės gali sudaryti dvišalius susitarimus dėl elektroninio duomenų perdavimo sistemų naudojimo su jų vėliava jų suverenitetui arba jurisdikcijai priklausančiuose vandenyse plaukiojančiuose laivuose su sąlyga, kad tie laivai laikosi visų šiame reglamente nustatytų taisyklių.
6. Šis reglamentas taikomas Bendrijos žvejybos laivams nepriklausomai nuo to, kokiuose vandenyse arba uostuose jie atlieka žvejybos operacijas.
7. Šis reglamentas netaikomas Bendrijos žvejybos laivams, naudojamiems tik akvakultūros sektoriuje.
2 straipsnis
Operatorių ir laivų sąrašas
1. Visos valstybės narės sudaro įgaliotų registruotų pirkėjų, registruotų aukcionų ir kitų įstaigų arba asmenų, kurie yra atsakingi už žuvininkystės produktų pirminį pardavimą ir kurių metinė finansinė žuvininkystės produktų apyvarta viršija 400 000 EUR, sąrašą. Pirmi ataskaitiniai metai yra 2007 m., o sąrašas atnaujinamas einamųjų metų (n metai) sausio 1 d. remiantis metine finansine žuvininkystės produktų apyvarta, kuri n-2 metais viršijo 400 000 EUR. Šis sąrašas skelbiamas valstybės narės oficialioje tinklavietėje.
2. Visos valstybės narės sudaro ir nuolat atnaujina su jų vėliava plaukiojančių Bendrijos žvejybos laivų, kuriems taikomos šio reglamento nuostatos pagal 1 straipsnio 3, 4, 5 ir 6 dalis, sąrašus. Šie sąrašai skelbiami valstybės narės oficialioje tinklavietėje forma, dėl kurios turi būti nuspręsta valstybių narių ir Komisijos konsultacijose.
3 straipsnis
Apibrėžtys
Šiame reglamente taikomos tokios apibrėžtys:
a)
žvejybos operacija - visų rūšių veikla, susijusi su žuvų ieškojimu, žvejybos įrankio išmetimu į vandenį, jo išdėstymu bei ištraukimu ir sužvejotų žuvų surinkimu iš jo;
b)
jungtinės veiklos planas - planas, kuriame nustatyta turimų kontrolės ir inspektavimo priemonių taikymo tvarka.
II SKYRIUS
ELEKTRONINIS DUOMENŲ PERDAVIMAS
4 straipsnis
Informacija, kurią perduoda laivų kapitonai arba jų atstovai
1. Bendrijos žvejybos laivų kapitonai vėliavos valstybės narės kompetentingoms institucijoms elektroniniu būdu perduoda laivo žurnalo ir perkrovimo į kitą laivą duomenis.
2. Bendrijos žvejybos laivų kapitonai arba jų atstovai vėliavos valstybės kompetentingoms institucijoms elektroniniu būdu perduoda iškrovimo deklaracijos duomenis.
3. Jei Bendrijos žvejybos laivas žuvininkystės produktus iškrauna valstybėje narėje, kuri nėra jo vėliavos valstybė narė, vėliavos valstybės narės kompetentingos institucijos gavusios iškrovimo deklaracijos duomenis elektroniniu būdu nedelsdamos juos perduoda valstybės narės, kurioje buvo iškrautos sužvejotos žuvys, kompetentingoms institucijoms.
4. Bendrijos žvejybos laivų kapitonai, kai reikalaujama pagal Bendrijos taisykles, vėliavos valstybės narės kompetentingai institucijai elektroniniu būdu taisyklėse nurodytu laiku perduoda išankstinį pranešimą apie įplaukimą į uostą.
5. Kai laivas ketina įplaukti į valstybės narės, kuri nėra jo vėliavos valstybė narė, uostą, vėliavos valstybės narės kompetentingos institucijos tik gavusios 4 dalyje nurodytą išankstinį pranešimą elektroniniu būdu perduoda jį pakrantės valstybės narės kompetentingoms institucijoms.
5 straipsnis
Informacija, kurią perduoda už pirminį pardavimą arba perėmimą atsakingos įstaigos arba asmenys
1. Valstybių narių įgalioti registruoti pirkėjai, aukcionai arba kitos įstaigos arba asmenys, atsakingi už žuvininkystės produktų pirminį pardavimą, informaciją, kurią reikalaujama užregistruoti pardavimo pažymoje, elektroniniu būdu perduoda valstybės narės, kurios teritorijoje vyksta pirminė prekyba, kompetentingoms institucijoms.
2. Jei pirminė prekyba vyksta valstybėje narėje, kuri nėra vėliavos valstybė narė, valstybės narės, kurioje ji vyksta, kompetentingos institucijos gavusios minėtą informaciją užtikrina, kad pardavimo pažymos duomenų kopija elektroniniu būdu būtų perduota vėliavos valstybės narės kompetentingoms institucijoms.
3. Jei žuvininkystės produktų pirminė prekyba vyksta ne toje valstybėje narėje, kurioje jie buvo iškrauti, valstybė narė, kurioje vyksta pirminė prekyba, tik gavusi atitinkamą informaciją užtikrina, kad pardavimo pažymos duomenų kopija elektroniniu būdu būtų perduota šioms institucijoms:
a)
valstybės narės, kurioje buvo iškrauti žuvininkystės produktai, kompetentingoms institucijoms; ir
b)
laivo, iš kurio iškrauti žuvininkystės produktai, vėliavos valstybės narės kompetentingoms institucijoms.
4. Perėmimo deklaracijos turėtojas elektroniniu būdu perduoda informaciją, kurią reikalaujama užregistruoti perėmimo deklaracijoje, valstybės narės, kurios teritorijoje buvo vykdomas fizinis perėmimas, kompetentingoms institucijoms.
6 straipsnis
Duomenų perdavimo dažnumas
1. Kapitonas elektroninę laivo žurnalo informaciją vėliavos valstybės narės kompetentingoms institucijoms perduoda rečiausiai kartą per dieną ne vėliau kaip 24.00 val., net jei nebuvo nieko sužvejota. Šiuos duomenis jis taip pat persiunčia:
a)
kai paprašo vėliavos valstybės narės kompetentinga institucija;
b)
iškart po to, kai buvo baigta paskutinė žvejybos operacija;
c)
prieš įplaukiant į uostą;
d)
per bet kokį patikrinimą jūroje;
e)
Bendrijos teisės aktuose arba vėliavos valstybės nustatytais atvejais.
2. Elektroninio laivo žurnalo ir perkrovimo deklaracijų pataisymus kapitonas gali perduoti iki paskutinio duomenų perdavimo žvejybos reiso pabaigoje ir prieš įplaukiant į uostą. Pataisymai yra aiškiai pažymėti. Visus pirminius elektroninio laivo žurnalo duomenis ir tų duomenų pataisymus saugo vėliavos valstybės narės kompetentingos institucijos.
3. Kapitonas arba jo atstovai iškrovimo deklaraciją elektroniniu būdu perduoda iš karto po iškrovimo deklaracijos parengimo.
4. Laivų, iš kurių ir į kuriuos perkraunama, kapitonai perkrovimo į kitą laivą duomenis elektroniniu būdu perduoda iš karto po perkrovimo.
5. Kapitonas laiko 1 dalyje nurodytos informacijos kopiją žvejybos laive kiekvieno žvejybos reiso laikotarpiu tol, kol pateikiama iškrovimo deklaracija.
7 straipsnis
Duomenų perdavimo iš laivo jo vėliavos valstybės narės kompetentingoms institucijoms formatas
Visos valstybės narės nustato duomenų perdavimo iš su jos vėliava plaukiojančio laivo jos kompetentingoms institucijoms formatą.
8 straipsnis
Duomenų gavimo patvirtinimas
Valstybės narės užtikrina, kad kaskart gavus laivo žurnalo, perkrovimo į kitą laivą ir iškrovimo duomenis su jų vėliava plaukiojantiems laivams būtų išsiunčiamas duomenų gavimo patvirtinimas. Jame patvirtinama, kad duomenys gauti.
III SKYRIUS
IŠIMTYS
9 straipsnis
Išimtys
1. Valstybė narė gali taikyti su jos vėliava plaukiojančių laivų kapitonams 4 straipsnio 1 dalyje nurodyto įpareigojimo išimtį, kai jie plaukia į ne ilgesnius nei 24 valandų žvejybos reisus jos suverenitetui arba jurisdikcijai priklausančiuose vandenyse su sąlyga, kad sužvejotos žuvys nebūtų iškraunamos už vėliavos valstybės narės teritorijos ribų.
2. Bendrijos žvejybos laivų kapitonams taikoma įpareigojimo pildyti neelektroninį laivo žurnalą ir iškrovimo bei perkrovimo deklaracijas išimtis.
3. Bendrijos laivų kapitonams arba jų atstovams, iškraunantiems sužvejotas žuvis valstybėje narėje, kuri nėra jų vėliavos valstybė narė, taikoma reikalavimo perduoti neelektroninę iškrovimo deklaraciją pakrantės valstybei narei išimtis.
4. Valstybės narės gali sudaryti dvišalius susitarimus dėl elektroninio duomenų perdavimo sistemų naudojimo su jų vėliava jų suverenitetui arba jurisdikcijai priklausančiuose vandenyse plaukiojančiuose laivuose. Laivams, kuriems taikomi tokie susitarimai, tuose vandenyse netaikomas neelektroninio laivo žurnalo pildymo reikalavimas.
5. Bendrijos laivų kapitonams, kurie elektroniniuose laivo žurnaluose registruoja pagal Reglamento (EEB) Nr. 2847/93 19b straipsnį reikalaujamą informaciją apie žvejybos pastangas, netaikomas įpareigojimas perduoti žvejybos pastangų ataskaitas teleksu, LSS, faksu, telefonu arba radijo ryšiu.
IV SKYRIUS
ELEKTRONINIO DUOMENŲ REGISTRAVIMO IR PERDAVIMO SISTEMŲ VEIKIMAS
10 straipsnis
Elektroninio duomenų registravimo ir perdavimo sistemų techninio gedimo arba neveikimo atveju taikomos nuostatos
1. Elektroninio duomenų registravimo ir perdavimo sistemos techninio gedimo arba neveikimo atveju laivo kapitonas arba savininkas arba jų atstovas laivo žurnalą, iškrovimo deklaraciją ir perkrovimo į kitą laivą duomenis perduoda vėliavos valstybės narės kompetentingoms institucijoms vėliavos valstybės narės nustatyta tvarka kasdien ne vėliau kaip 24.00 val., net jei nieko nebuvo sužvejota:
a)
kai paprašo vėliavos valstybės narės kompetentinga institucija;
b)
iškart po to, kai buvo baigta paskutinė žvejybos operacija;
c)
prieš įplaukiant į uostą;
d)
per bet kokį patikrinimą jūroje;
e)
Bendrijos teisės aktuose arba vėliavos valstybės nustatytais atvejais.
2. Vėliavos valstybės narės kompetentingos institucijos tik gavusios 1 dalyje nurodytus duomenis atnaujina elektroninį laivo žurnalą.
3. Elektroninio duomenų registravimo ir perdavimo sistemos techninio gedimo arba neveikimo atveju Bendrijos žvejybos laivas nepalieka uosto tol, kol sistema nepataisyta taip, kad tenkintų vėliavos valstybės narės kompetentingas institucijas, arba kol jam nesuteiktas kitoks vėliavos valstybės narės kompetentingų institucijų leidimas išplaukti. Suteikusi leidimą su jos vėliava plaukiojančiam laivui išplaukti iš pakrantės valstybės narės uosto, vėliavos valstybė narė nedelsdama apie tai praneša pakrantės valstybei narei.
11 straipsnis
Duomenų negavimas
1. Jei valstybės narės kompetentingos institucijos negauna pagal 4 straipsnio 1 ir 2 dalis perduodamų duomenų, jos apie tai kuo skubiau informuoja laivo kapitoną, savininką arba jų atstovą. Jei taip nutinka tam pačiam laivui daugiau kaip tris kartus per metus, vėliavos valstybė narė užtikrina, kad laivo elektroninė duomenų perdavimo sistema būtų patikrinta. Valstybė narė ištiria aplinkybes siekdama nustatyti, kodėl duomenys nebuvo gaunami.
2. Jei vėliavos valstybės narės kompetentingos institucijos negauna pagal 4 straipsnio 1 ir 2 dalis perduodamų duomenų, o paskutinis per laivų stebėjimo sistemą perduotas pranešimas apie buvimo vietą buvo iš pakrantės valstybės narės vandenų, jos apie tai kuo skubiau praneša pakrantės valstybės narės kompetentingoms institucijoms.
3. Laivo kapitonas arba savininkas, arba jų atstovas siunčia visus duomenis, apie kuriuos buvo gautas pranešimas pagal 1 dalį, vos tik juos gavęs vėliavos valstybės narės kompetentingoms institucijoms.
12 straipsnis
Duomenų neprieinamumas
1. Jei pakrantės valstybės narės kompetentingos institucijos pastebi savo vandenyse su kitos valstybės narės vėliava plaukiojantį laivą ir negali gauti jų duomenų pagal 15 straipsnį, jos paprašo vėliavos valstybės narės kompetentingų institucijų užtikrinti, kad tie duomenys būtų prieinami.
2. Jei po keturių valandų nuo prašymo pateikimo 1 dalyje nurodyti duomenys vis dar neprieinami, pakrantės valstybė narė apie tai praneša vėliavos valstybei narei. Gavusi pranešimą vėliavos valstybė narė nedelsdama bet kokiomis elektroninėmis priemonėmis persiunčia duomenis pakrantės valstybei narei.
3. Jei pakrantės valstybė narė negauna 2 dalyje nurodytų duomenų, laivo kapitonas arba savininkas arba jų atstovas paprašius siunčia duomenis ir 8 straipsnyje nurodyto duomenų gavimo patvirtinimo kopiją pakrantės valstybės narės kompetentingoms institucijoms bet kokiomis turimomis elektroninėmis priemonėmis.
4. Jei laivo kapitonas arba savininkas arba jų atstovas pakrantės valstybės narės kompetentingoms institucijoms negali pateikti 8 straipsnyje nurodyto duomenų gavimo patvirtinimo kopijos, atitinkamo laivo žvejybos veikla jos vandenyse uždraudžiama, kol kapitonas arba jo atstovas galės pateikti duomenų gavimo patvirtinimo kopiją arba 6 straipsnio 1 dalyje nurodytą informaciją minėtoms valdžios institucijoms.
13 straipsnis
Elektroninės duomenų perdavimo sistemos veikimo duomenys
1. Valstybės narės turi savo elektroninės duomenų perdavimo sistemos veikimo duomenų bazę. Joje būtinai pateikiama ši informacija:
a)
su jos vėliava plaukiojančių žvejybos laivų, kurių elektroninės sistemos buvo sugedusios arba neveikiančios, sąrašas;
b)
elektroninių laivo žurnalo duomenų gavimo skaičius per dieną ir vidutinis duomenų gavimo iš vieno laivo skaičius pagal vėliavos valstybes nares;
c)
iškrovimo deklaracijų, perkrovimo į kitą laivą deklaracijų, perėmimo deklaracijų ir pardavimo pažymų gavimų skaičius pagal vėliavos valstybes nares.
2. Informacijos apie valstybių narių elektroninio duomenų perdavimo sistemų veikimą santraukos siunčiamos Komisijai, jai paprašius, valstybių narių ir Komisijos konsultacijose sutartais formatais ir laiko intervalais.
V SKYRIUS
DUOMENŲ MAINAI IR PRIEIGA PRIE JŲ
14 straipsnis
Valstybių narių informacijos mainų formatas
1. Valstybės narės keičiasi informacija, naudodamos priede nustatytą formatą, paremtą XML (angl. extensible mark-up language) kalba.
2. 1 dalyje nurodytos informacijos pataisymai aiškiai pažymimi.
3. Kai valstybė narė gauna elektroninę informaciją iš kitos valstybės narės, ji užtikrina, kad būtų išsiųstas duomenų gavimo pranešimas tos valstybės narės kompetentingoms institucijoms. Jame patvirtinama, kad informacija gauta.
4. Priede nurodyti duomenys, kuriuos kapitonai privalo registruoti savo laivo žurnaluose pagal Bendrijos taisykles, yra privalomi ir valstybėms narėms keičiantis duomenimis.
15 straipsnis
Prieiga prie duomenų
1. Vėliavos valstybė narė užtikrina, kad pakrantės valstybė narė turėtų interneto ryšio prieigą realiuoju laiku prie su jos vėliava plaukiojančių ir pakrantės valstybės narės suverenitetui arba jurisdikcijai priklausančiuose vandenyse žvejybos operacijas vykdančių laivų elektroninio laivo žurnalo ir iškrovimo deklaracijos duomenų.
2. 1 dalyje nurodyti duomenys yra bent nuo paskutinio išplaukimo iš uosto iki iškrovimo baigimo užregistruoti duomenys. Paprašius turi būti prieinami ir praėjusių 12 mėnesių žvejybos reisų duomenys.
3. Bendrijos žvejybos laivo kapitonas bet kuriuo metu turi saugią prieigą prie savo elektroninio laivo žurnalo informacijos, saugomos vėliavos valstybės narės duomenų bazėje.
4. Pakrantės valstybė narė užtikrina interneto ryšio prieigą prie savo laivo žurnalų duomenų bazės kitos valstybės narės žvejybos laivui patruliui pagal jungtinės veiklos planą.
16 straipsnis
Valstybių narių informacijos mainai
1. Prieiga prie 15 straipsnio 1 dalyje nurodytų duomenų užtikrinama saugiu interneto ryšiu bet kuriuo metu.
2. Valstybės narės keičiasi atitinkama technine informacija, siekdamos užtikrinti dvišalę prieigą prie elektroninių laivo žurnalų.
3. Valstybės narės:
a)
užtikrina, kad pagal šį reglamentą gauti duomenys būtų saugiai laikomi kompiuterinėse duomenų bazėse, ir imasi visų būtinų priemonių užtikrinti, kad jie išliktų konfidencialūs;
b)
imasi visų būtinų techninių priemonių tokiems duomenims apsaugoti nuo netyčinio ar neteisėto sunaikinimo, netyčinio praradimo, jų būklės pablogėjimo, platinimo ar naudojimosi jais be leidimo.
17 straipsnis
Viena institucija
1. Kiekvienoje valstybėje narėje už visų šiame reglamente nurodytų duomenų perdavimą, gavimą, tvarkymą ir apdorojimą atsako tik viena institucija.
2. Valstybės narės pateikia viena kitai 1 dalyje nurodytų institucijų pavadinimus ir jų kontaktinius duomenis ir juos praneša Komisijai.
3. Apie visus 1 ir 2 dalyse nurodytos informacijos pakeitimus kuo skubiau pranešama Komisijai ir kitoms valstybėms narėms.
VI SKYRIUS
BAIGIAMOSIOS NUOSTATOS
18 straipsnis
Įsigaliojimas
Šis reglamentas įsigalioja 2008 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. lapkričio 5 d.